******

***Előterjesztés „Kutyafuttató kialakításának lehetőségéről” (PGÜB, KIB, UB, KGY)***

**Tisztelt Közgyűlés!**

Az elmúlt években városunkban egyre nő a házi kedvencek száma. Kellő mennyiségű kutyafuttató hiányában megfigyelhető, hogy egyre több ember sétáltatja kutyáját a város belterületén. A Hajdúhegy-Károlyváros városrészen nemhogy erre a célra kialakított helyszín, hanem még közpark sem található. Alternatíva hiányában, aki teheti, a Hajdúhegy tetején található domboldalon, a szőlőültetvények mellett engedi szabadon kedvencét.

A korábbi években is felmerült annak a lehetősége, hogy a Dobó István Laktanya melletti, a Laktanya utcával párhuzamos zöldfelületen egy kutyafuttató kerüljön kialakításra. A helyszín alkalmas lehet a környező utcák sűrűn lakott területein élő kutyatartók igényeinek és különböző mozgásigényű házi kedvencek kielégítésére. A javasolt helyszínen történő kutyafuttató kialakítása további, a városrészt pozitív irányba befolyásoló hatással is lenne. Ezen a területen mindennapos, hogy a környéken dolgozók a zöldfelületen, szabálytalanul parkoltatják a gépjárműveiket, amely egyrészt a környezetet és a zöldállományt károsítja, másrészt akadályozza a közlekedési rendet. A kutyafuttató megfelelő kialakításával megszűnne a lehetőség a gépjárművek szabálytalan tárolására. Eger MJV Közgyűlésének 17/1998. (V. 20.) a fizető várakozóhelyek kijelöléséről és használatának szabályozásáról szóló önkormányzati rendelet hatálya nem terjed ki a f) Eger Megyei Jogú Város Önkormányzata Közgyűlésének a közterület felbontásáról, és a közúton folyó munkákról szóló 15/2009.(III.27.) önkormányzati rendelet 6. § (4) bekezdésében meghatározott közút területének nem közlekedési célú igénybevételére, tehát zöldfelületen parkolni szabálytalan.

Magyarországon magasabb szintű jogszabályok egyelőre nem teszik az önkormányzatok kötelező feladatává a kutyafuttatók kialakítását, azonban a kedvtelésből tartott állatok tartásáról és forgalmazásáról szóló 41/2010. (II. 26.) Korm. rendelet szerint “belterület közterületén - kivéve az ebek futtatására kijelölt területet - ebet csak pórázon lehet vezetni”. Eger MJV Önkormányzatának további lehetőségeket, illetve szabályokat helyi állattartási rendeletben állíthat fel a kutyafuttató igénybevételével kapcsolatosan.

**A fentiekre figyelemmel a közterületek és az egyes, nem közterületnek minősülő ingatlanok tisztántartása, állagának megóvása, a közösségi együttélés alapvető szabályainak megfelelő betartása érdekében, valamint a városrész sűrűn lakott területein élő kutyatartók számára a házi kedvencek mozgásigényének kielégítése érdekében javaslom, hogy Eger MJV Önkormányzatának Közgyűlése járuljon hozzá a felelős állattartás szemléletének megerősítéséhez. Kérem a Tisztelt Közgyűlést, fogadja el a határozati javaslatot.**

Eger, 2024. november 26.

                                                                                            Domán Dániel s.k.

                                                                                                     képviselő

**Határozati javaslat:**

Eger Megyei Jogú Város Önkormányzatának Közgyűlése egyetért a Hajdúhegy-Károlyváros, Laktanya utcában létesítendő közterületi kutyafuttató kialakításával és felkéri a jegyzőt a szükséges tervezési folyamatok elindítására és további szükséges intézkedések  
megtételére.  
  
Felelős: Dr. Barta Viktor jegyző megbízásából  
              Lovász Imre, a Városüzemeltetési Iroda irodavezetője

Határidő: 2025. január 31.